CELEX: 32011D0821
Language: ro
Date: 2011-12-07 00:00:00
Title: 2011/821/UE: Decizia de punere în aplicare a Comisiei din 7 decembrie 2011 privind recunoașterea Republicii Capului Verde în temeiul Directivei 2008/106/CE a Parlamentului European și a Consiliului în ceea ce privește sistemele de formare și certificare a navigatorilor [notificată cu numărul C(2011) 8998]  Text cu relevanță pentru SEE

9.12.2011   
            
            
               RO
            
            
               Jurnalul Oficial al Uniunii Europene
            
            
               L 327/67
            
         DECIZIA DE PUNERE ÎN APLICARE A COMISIEI
   din 7 decembrie 2011
   privind recunoașterea Republicii Capului Verde în temeiul Directivei 2008/106/CE a Parlamentului European și a Consiliului în ceea ce privește sistemele de formare și certificare a navigatorilor
   [notificată cu numărul C(2011) 8998]
   (Text cu relevanță pentru SEE)
   (2011/821/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2008/106/CE a Parlamentului European și a Consiliului din 19 noiembrie 2008 privind nivelul minim de formare a navigatorilor (1), în special articolul 19 alineatul (3) primul paragraf,
   având în vedere solicitarea înaintată de Cipru la 13 mai 2005,
   întrucât:
   
               (1)
            
            
               În conformitate cu Directiva 2008/106/CE, statele membre pot decide să recunoască certificatele corespunzătoare ale navigatorilor eliberate de țări terțe, cu condiția ca țara terță respectivă să fie recunoscută de Comisie. Aceste țări terțe trebuie să îndeplinească toate cerințele Convenției Organizației Maritime Internaționale privind standardele de pregătire a navigatorilor, brevetare/atestare și efectuare a serviciului de cart (denumită în continuare „Convenția STCW”) din 1978 (2), astfel cum a fost revizuită în 1995.
            
         
               (2)
            
            
               Prin scrisorile din 13 mai 2005 și 1 decembrie 2005, Ciprul a înaintat o solicitare de recunoaștere a Republicii Capului Verde. În urma solicitării, Comisia a evaluat sistemele de formare și certificare din Republica Capului Verde, pentru a verifica dacă această țară respectă toate cerințele Convenției STCW și dacă s-au luat măsurile corespunzătoare în vederea prevenirii fraudei în ceea ce privește certificatele. Evaluarea a avut la bază rezultatele unei inspecții efectuate de experții Agenției Europene pentru Siguranță Maritimă în iunie 2006. În cursul acestei inspecții s-au constatat unele deficiențe ale sistemelor de formare și certificare.
            
         
               (3)
            
            
               Comisia a transmis statelor membre un raport privind rezultatele evaluării.
            
         
               (4)
            
            
               Prin scrisorile din 2 februarie 2009, 8 decembrie 2009 și 17 septembrie 2010, Comisia a solicitat Republicii Capului Verde să prezinte dovezi prin care să demonstreze remedierea deficiențelor constatate.
            
         
               (5)
            
            
               Republica Capului Verde a prezentat, prin scrisorile din 23 aprilie 2009, 19 ianuarie 2010, 4 decembrie 2010, 25 februarie 2011, 10 martie 2011 și 25 mai 2011, informațiile și dovezile solicitate referitoare la aplicarea de măsuri corective adecvate și suficiente pentru remedierea majorității deficiențelor constatate în cadrul evaluării conformității.
            
         
               (6)
            
            
               Deficiențele rămase privesc, pe de o parte, lipsa anumitor echipamente de formare în principala instituție de învățământ și formare cu profil maritim din Republica Capului Verde și, pe de altă parte, anumite elemente de conținut ale cursurilor aferente secțiunii A-III/2 din Codul STCW. Prin urmare, Republicii Capului Verde i-a fost adresată invitația de a implementa măsuri corective suplimentare în acest sens. Aceste deficiențe nu sunt însă de natură să pună sub semnul întrebării nivelul general de respectare de către Republica Capului Verde a cerințelor Convenției STCW privind formarea și certificarea navigatorilor.
            
         
               (7)
            
            
               Rezultatul evaluării conformității și evaluarea informațiilor furnizate de Republica Capului Verde demonstrează că Republica Capului Verde respectă cerințele pertinente din Convenția STCW și a luat măsurile corespunzătoare de prevenire a fraudei în ceea ce privește certificatele.
            
         
               (8)
            
            
               Măsurile prevăzute în prezenta decizie sunt conforme cu avizul Comitetului pentru siguranța maritimă și prevenirea poluării de către nave,
            
         ADOPTĂ PREZENTA DECIZIE:
   Articolul 1
   În sensul articolului 19 din Directiva 2008/106/CE, Republica Capului Verde este recunoscută în ceea ce privește sistemele de formare și certificare a navigatorilor.
   Articolul 2
   Prezenta decizie se adresează statelor membre.
   
      Adoptată la Bruxelles, 7 decembrie 2011.
      
         
            Pentru Comisie
         
         Siim KALLAS
         
            Vicepreședinte
         
      
   
   
      (1)  JO L 323, 3.12.2008, p. 33.
   
      (2)  Adoptată de Organizația Maritimă Internațională.